ACE ปี 65 กวาดรายได้ทะลุ 6.9 พันล้าน โต 21% ลุยขยายธุรกิจต่อเนื่อง
ACE ปิดงบปี 65 โกยรายได้ 6,917 ลบ. โต 21% กางแผนขยายธุรกิจ และมองหาโอกาสทางธุรกิจใหม่ๆ ในด้านพลังงานสะอาดทุกประเภทอย่างต่อเนื่อง ทั้งในประเทศและต่างประเทศ
ACE ปิดงบปี 65 โกยรายได้ 6,917 ลบ. โต 21% กางแผนขยายธุรกิจ และมองหาโอกาสทางธุรกิจใหม่ๆ ในด้านพลังงานสะอาดทุกประเภทอย่างต่อเนื่อง ทั้งในประเทศและต่างประเทศ
1 มี.ค. 2566

นายธนะชัย บัณฑิตวรภูมิ ประธานเจ้าหน้าที่บริหาร บริษัท แอ๊บโซลูท คลีน เอ็นเนอร์จี้ จำกัด (มหาชน) หรือ ACE ผู้นำด้านธุรกิจพลังงานสะอาดของไทย เปิดเผยผลการดำเนินงานปี 2565 ของ ACE ว่า สามารถทำรายได้จากการขายและบริการรวม 6,917.0 ล้านบาท เพิ่มขึ้น 21% จากปี 2564 ที่ทำได้ 5,726.9 ล้านบาท แม้ปี 2565 จะเป็นปีที่ไม่มีการเปิดดำเนินการเชิงพาณิชย์ (COD) ของโรงไฟฟ้าเพิ่มเติมจากปี 2564 ก็ตาม ด้านกำไรสุทธิปี 2565 สามารถทำได้ 1,282.0 ล้านบาท ลดลงจากปี 2564 ที่ทำได้ 1,505.7 ล้านบาท เนื่องจากในปี 2564 บริษัทฯ มีกำไรจากรายการพิเศษซึ่งส่วนใหญ่เกิดจากอัตราแลกเปลี่ยนที่มากกว่าปี 2565 รวมทั้งปี 2565 บริษัทฯ มีค่าใช้จ่ายในการบริหารที่เพิ่มขึ้นกว่าปี 2564 ซึ่งส่วนใหญ่เป็นค่าใช้จ่ายที่เกิดขึ้นเพื่อรองรับการขยายกิจการ เช่น ค่าใช้จ่ายเกี่ยวกับพนักงานตามจำนวนพนักงานที่เพิ่มขึ้น ค่าใช้จ่ายที่เกี่ยวกับการประมูลโครงการต่างๆ และการเริ่มต้นโครงการใหม่ เป็นต้น
“สำหรับทิศทางธุรกิจ ACE ปี 2566 ยังคงให้ความสำคัญกับการเพิ่มประสิทธิภาพ การขยายธุรกิจ และการมองหาโอกาสทางธุรกิจใหม่ๆ ในด้านพลังงานสะอาดทุกประเภทอย่างต่อเนื่อง ทั้งในประเทศและต่างประเทศ ไม่ว่าจะเป็น โรงไฟฟ้าชีวมวล โรงไฟฟ้าก๊าซชีวภาพ โรงไฟฟ้าขยะชุมชน โรงไฟฟ้าขยะอุตสาหกรรม โรงไฟฟ้าพลังงานแสงอาทิตย์ โรงไฟฟ้าพลังงานแสงอาทิตย์ภาคเอกชน โรงไฟฟ้าพลังงานลม ระบบกักเก็บพลังงาน (Battery Energy Storage System) เป็นต้น เพื่อมุ่งสู่การเป็นองค์กรที่มีการปลดปล่อยก๊าซเรือนกระจกสุทธิเป็นศูนย์ (Net Zero Emission) ให้ได้ในที่สุด” นายธนะชัย กล่าว